Sintên-sintêna ingkang sampun sumêrêp dhatêng wujudipun balencong, sampun tamtu lajêng mangêrtos mênawi nama wau mêndhêt saking wujuding ucêng-ucêngipun anggèning bangkêluk mangandhap (mencong).§ Têmbung blencong utawi balencong punapa sanès garbanipun kêmbung [têmbung]: bal kalihan encong. Bal utawi bêl têgêsipun: urub, kados ta ubal, têgêsipun, urub. Mubal, têgêsipun murub. Encong utawi èncèng têgêsipun: botên lêrês utawi botên jêjêg. Dados balencong kajêngipun: dilah ingkang urubipun ngèncèng-èncèng, sabab urubing balencong punika dhatêng ngajêng. Môngka dilah Jawi sanès-sanèsipun kados ta: clapak, colok, sapanunggilanipun urubipun manginggil.